Pematuhan SOP ‘senjata’ terkuat hadapi Covid-19
SIBU: Kerjasama semua pihak dalam pematuhan Prosedur Operasi Standard (SOP) merupakan ‘senjata’ terkuat dan paling berkesan untuk melawan Covid-19. Exco Pemuda Parti Rakyat Sarawak (PRS), Kaunselor Henry Kanyan Vincent Rawing berkata, semua pihak harus memberikan perhatian serius dalam penularan pandemik berbahaya itu yang sehingga kini semakin meningkat di Sarawak. “Perkara itu (pematuhan SOP) jelas ketara ketika pandemik berbahaya itu menular di kawasan Pasai Siong pada awal Januari lalu. Ini diikuti kawasan flat dan perumahan Town Villa di Sibujaya, sebelum menular ke kawasan Sentosa dan Tiong Hua. “Ketika itu, selain pelbagai usaha dilaksanakan oleh kerajaan termasuk Pengesanan Kes Aktif (ACD), sekatan pergerakan dan sebagainya, pematuhan SOP yang ketat masyarakat di kawasan-kawasan tersebut telah membawa kejayaan untuk menurunkan jumlah kes positif Covid-19 di kawasan terbabit. “Apa yang saya hendak tekankan di sini, semua pihak harus mematuhi SOP bagi menyokong setiap usaha yang dilakukan oleh kerajaan,” jelasnya. Menurutnya, trend peningkatan semula kes positif Covid-19 di daerah Sibu ketika ini membimbangkan semua pihak kerana ia memberikan kesan terhadap pendidikan, ekonomi, sosial dan sebagainya. “Justeru, norma baharu seperti pemakaian pelitup muka, kebersihan tangan, penjarakan fizikal, kuarantin dan vaksinasi merupakan langkah asas SOP yang perlu dipatuhi semua pihak,” ujarnya. Kaunselor Henry yang juga Ahli Majlis Daerah Luar Bandar Sibu (MDLBS) berharap Ketua Masyarakat dan Ketua Kaum (KMKK) diberikan kuasa dan keupayaan untuk bersama-sama memerangi pandemik berbahaya itu. “Ayuh, marilah kita bersama berganding bahu memutuskan penularan Covid-19 dalam masyarakat,” ujarnya lagi. Oleh AKUN GIMAN 
See author's posts
